Vyf skoolkinders in ongeluk doodDie ongelukstoneel. Foto: SAPD Vyf kinders is Dinsdag in ŉ ongeluk buite Groblersdal in Limpopo dood. Die ongeluk het omstreeks 14:00 op die R574 tussen Groblersdal en Mpudulle plaasgevind. Volgens brig. Motlafela Mojapelo, polisiewoordvoerder, het die bestuurder van ŉ Nissan NP200-bakkie beheer oor die voertuig verloor waarna die bakkie verskeie kere gerol het. Vyf kinders, tussen 15 en 18 jaar oud, is op slag dood. Die bestuurder van die bakkie is beseer en na ŉ hospitaal geneem vir verdere mediese behandeling. Die oorledenes, almal meisies, was leerders aan die A.M. Mashego Secondary School in Monsterlus. Die oorledenes is geïdentifiseer as Beauty Motsweni, Pearl Rakgalakane, Lucy Monareng, Chantel Monareng en Karabo Mogoaneng. Mojapelo het gesê die leerders het glo by ŉ plaaslike vulstasie ŉ rygeleentheid gevra waarna die bakkiebestuurder hulle opgelaai het. Die polisie ondersoek ŉ saak van strafbare manslag.